कुमार अशोक खबरों के संकलन के अलावा हिंदुस्तान संस्थान के बड़े अधिकारियों का मुगलसराय से टिकट कराने से लेकर उसे कन्फर्म कराने तक का सारा काम लगातार करते रहे, दिन-रात करते रहे, लेकिन संस्थान ने उन्हें कभी परमानेंट होने लायक नहीं माना. किसी को उन पर रहम नहीं आया. उन्हें केवल मुगलसराय का प्रभारी बनाकर लॉलीपाप थमा दिया गया. पर, कागजों में वह थे संवाद सूत्र ही. यही मुझे एक मात्र सूत्र लगता है, जिसे मैं कभी सुलझा नहीं पाया. खैर, सैलरी उनकी तब भी नहीं बढ़ाई गई. इधर, जब मैं दैनिक जागरण छोड़ने को मजबूर हुआ तो तत्कालीन जिला प्रभारी आनंद सिंह की कृपा से कुछ समय हिंदुस्तान के साथ भी जुड़ा. कंटेंट के आदमी को विज्ञापन पकड़ा दिया गया. यह पारी लंबी नहीं चली. काम रास नहीं आया. दो महीनों में अंदरूनी राजनीति से तंग आकर मैंने दिल्ली का रूख कर लिया. खैर, इसके बाद कई बदलाव हिंदुस्तान अखबार, चंदौली में हुए. बाद में जो भी हुआ हो, पता चला कि कुमार अशोक को हिंदुस्तान से हटा दिया गया है. 18 साल जुड़े रहने के बावजूद कुमार अशोक को अखबार से वनवास दे दिया गया. एक पल भी उनके संस्थान ने उनके समर्पण और मेहनत को याद नहीं किया.